[{"text_idx": "#000001", "text": "Yr wythnos ddiwethaf, gwnaeth Cymdeithas Tai Wales & West fy ngwahodd i un o\u2019u cynlluniau lloches i helpu preswylwyr i \u2018Sgubo\u2019r Stryd\u2019. Roedd yn benwythnos hyfryd. Fe gwrddes i a\u0302 phobl hyfryd ac roedd y lle\u2019n edrych yn wych ar o\u0302l i ni fennu. Fe ddaethon ni o hyd i froga hyd yn oed!"}, {"text_idx": "#000002", "text": "Ond seren y sioe oedd Pete. Mae Pete wedi bod yn byw yn y cynllun ym Mhontcanna ers ychydig dros 10 mlynedd, ac roedd yn dwlu bod mas yn yr awyr iach. Dros yr ychydig flynyddoedd diwethaf, mae ei iechyd wedi dirywio a dyw e heb allu gwneud cymaint ag y byddai wedi hoffi ei wneud. Ond rhoddodd y sesiwn Sgubo\u2019r Stryd y cyfle perffaith iddo gymryd rhan, ac roedd wrth ei fodd!"}, {"text_idx": "#000003", "text": "Ochr yn ochr a\u0302 rheolwr y cynllun, helpodd Pete i glirio dail o\u2019r ardd a gorchuddio\u2019r dodrefn ar gyfer y gaeaf. Dyma pan ddaethon ni o hyd i froga bach syn, ond yn ddigon buan fe sbonciodd yn o\u0302l i\u2019w gartref yng nghanol y planhigion. Dywedodd Pete fod aelodau\u2019r cynllun yn gweld llond lle o fywyd gwyllt, o bryfed i adar, ac mai dyma pam ei fod yn dwlu ar y lle cymaint."}, {"text_idx": "#000004", "text": "Nesaf fe ddechreuon ni ganolbwyntio ar y maes parcio. Gall dail gwlyb fod yn arbennig o beryglus i bobl hy\u0302n felly gwnaethom glirio cymaint a\u0302 phosibl ohonynt. A diolch i sgiliau sgubo rhagorol Pete, fe gasglon ni 8 bag bin. Yr ardd ffrynt oedd y lle olaf i gael ei sgubo ac yna fe wnaethom gwrdd a\u0302 phreswylydd a oedd yn plannu bylbiau ar gyfer y gaeaf mewn planwyr hyfryd i ddod a\u0302 bach o liw i\u2019r ardd. Cafodd 2 fag o ddail eu casglu, gan greu llwybr diogel o\u2019r ffordd i\u2019r fynedfa flaen."}]